Eile oli naljakas päev, sest lisaks teatavate sündmuste tähistamisele sooritusid ostukombinatsioonid nagu redel ja kaks tšeburekki ning WC-paber ja kaks pulgajäätist. Samuti pidin tegema üldistuse, et siinsed kohviku- ja restoraniteenindajad on pigem noored ja mõnikord just seetõttu ebakompetentsed (mis väljendub ka suhtlemispuudulikkuses), mitte sihilikult ülbed, nagu Luxis aeg-ajalt ette tuli.    Veel leidis aset kõnekas sketš,  mille taustakujunduseks oli ostukeskusesse püsti pandud Iisraeli uudiskosmeetika lett ning peategelastena astusime üles mina (I) ja nimetatud uudiskosmeetika müügimees (M). Dialoog algas nii:  M: Tere, kas teil on naturaalsed küüned?  I  (juba 10 päeva Eestis elanuna ja märkimisväärselt integreerununa) : Möh?  M: Kas teil on naturaalsed küüned?  I: ... ee, ää, öö ...  M: Do you have natural nails?  I: Ee... jah, mul on küll naturaalsed  küüned.  M: Tulge siis palun siia korraks! Astuge kaks sammu siiapoole!  I: Ei, ei, MA EI TAHA KUNSTKÜÜSI!!!    Selgus, et tegemist ei olnudki üleriigilise kampaaniaga "Naised korda!" ja kunstküüsi ei pakutud, mispeale ma pisut rahunesin ja otsustasin vaadata, kuidas müügimees oma tööd teeb. Väärib märkimist, et esimene võimalus tema jutule sõna sekka öelda tekkis pärast seda, kui ta oli mu nimetissõrme küüne säravaks poleerinud, küünenahka õlitanud, tootepaki kätte pistnud, meie nimesid  küsinud, mulle kreemi käele tilgutanud ja käskinud Sergol see sisse masseerida, andnud nuusutada kõiki nende tootevalikus olevaid kreeme, rääkinud midagi hindadest ja oma soodsatest pakkumistest ning lõpuks esitanud Sergole küsimuse: noh, kas teeme naisele väikese kingituse?    Kuna olin oma kingituse juba kätte saanud ja etendus oli liiga ilus, et see niimoodi lõpetada, hakkasin tema enda kohta küsima ja lubasin tagasi tulla, kui küüs lubatud kahe nädala asemel vähemalt ühe vältel samamoodi särab. Sai  proovitud veel mitmesuguseid tooteid ja ausalt, kui mul oleks vannituba olemas, oleksin täitsa võinud mõne toote ära osta, kasvõi tunnustuseks niivõrd sorava ja järjekindla müügitöö eest. Küüne tänase seisukorra (ja ka selle blogisissekande - sest kui tihti meenutate teie kohatud müügimehi? :) põhjal on tüübil isegi lootust.